Kovaonnisen Sunny Car Centerin toimitusjohtaja, liikemies Markku Ritaluoma kertoo vihdoin saaneensa rahoituskuviot kuntoon.

– En minä ole ollut enkä ole kateissa tai ketään paossa, Markku Ritaluoma hymyilee avatessaan rantatalonsa oven Boca Ratonin hienostoalueella Miamin pohjoispuolella.

Mies on pitänyt julkisuuteen äärimmäisen matalaa profiilia lähdettyään Suomesta Floridaan viime lokakuun alussa. Nyt hän perustelee asiaa sillä, ettei ole halunnut toistella vakuutteluja rahoitusneuvottelujen jatkumisesta eikä siitä, että ”kohta asioiden pitäisi järjestyä”.

”Nyt kerrottavaa”

– Suomen viranomaiset ovat kyllä alusta alkaen tienneet, missä olen. Ilmoitin heille heti lähtiessäni osoitteeni ja yhteystietoni Floridassa. Olen ollut heihin myös säännöllisesti yhteydessä myös tämän vuoden puolella, Ritaluoma kertoo.

Hän sanoo ymmärtävänsä, että viranomaisia olisi turha yrittää pakoilla Floridassa – sen enempää kuin muuallakaan maailmassa.

– Jos joku etsitty ei vapaaehtoisesti palaisi Suomeen, hänet saataisiin palautettua sinne ennemmin tai myöhemmin.

– Vaikka tänne tuloni jälkeen en ole halunnut olla julkisuudessa, olen koko ajan jatkanut asioiden selvittämistä paitsi viranomaisten ja poliitikkojen myös rahoittajien kanssa.

– En ole ollut täällä suotta. Nyt minulla on vihdoin jotain kerrottavaa, Ritaluoma hymyilee.

”Maksan velkani”

– Palaan Suomeen näillä näkymin kesäkuussa. Ensi töikseni aion maksaa ulosotossa olevat velat ja verorästit. Sen jälkeen voi jatkaa neuvotteluja myös muiden kanssa.

Ritaluoma kertoo saaneensa nimet paperiin, jossa yhdysvaltalainen suursijoittaja asettuu hänen rahoittajakseen. Summaa Ritaluoma ei paljasta, mutta kyse on hänen mukaansa kuitenkin kymmenistä miljoonista dollareista.

– Sijoittaja satsaa minuun ja on antanut minulle vapaat kädet valita kohteen. Vaikka Hämeenlinnan kaupunki on purkanut autokeskuksen 8,4 miljoonan euron tonttikaupan, omalta osaltani en missään nimessä ole luopunut tontin ostamisesta, kun uudesta kauppahinnasta päästään sopimukseen, Ritaluoma sanoo.

Markku Ritaluoma tapasi rahoittajikseen esittelemänsä Sally ja Robert Johnsonin sekä pariskunnan lakimiehen Michael J. Krantzin (vas.) viimeksi tiistailounaalla Palm Beachin Chesterfield -hotellissa.

Ritaluoman mukaan nyt on lähdettävä uudelta pohjalta. Hän kertoo, että hänelle on toimitettu Hämeenlinnan kaupungin tilaamat kolme eri arviota tontin todellisesta arvosta.

– Keskihinta on jossain 4,5 ja 5 miljoonan euron välillä. Sellaiselta pohjalta olen valmis jatkamaan. Ei mitään pakkokauppaa, vaan käypään hintaan ja vapailta markkinoilta.

”Poliittinen päätös”

Alkuperäisessä kauppasopimuksessa Hämeenlinnan kaupunki sitoutui rakentamaan alueen infrastruktuuria noin kolmen miljoonan euron edestä. Ritaluoman mukaan uudessa tilanteessa kaupungin ei tarvitsisi investoida mitään.

Ritaluoma sanoo ymmärtävänsä, että hän on henkilönä varsinkin nyt vaalien alla hyvin kiusallinen monille poliitikoille. Niillekin, joiden kanssa hän koko ajan on käynyt hyvähenkisiä neuvotteluja.

– Päätös purkaa kauppasopimus oli poliittinen. Päättäjien oli tehtävä se oman uskottavuutensa takia vielä ennen vaaleja.

Ritaluoma toivoo, että Hämeenlinnan kaupunginhallitus ymmärtäisi tilanteen työllisyyden kannalta.

– Tässä olisi hyvä paikka demareille ja kokoomukselle ottaa hanke vaaliaseeksi sen murentajia, perussuomalaisia vastaan.

”Olen levollinen”

Markku Ritaluoma sanoo vihdoin olevansa levollinen tilanteesta.

– Minulla ei tässä ole kiirettä. Jos Hämeenlinna ei autokeskusta halua, löytyy muitakin paikkoja. Eikä rahoittajani ole sitonut käsiäni tähän projektiin. On myös muita sijoituskohteita. Pallo on nyt ensi sijassa Hämeenlinnan päättäjillä, Markku Ritaluoma toteaa.